### Beslutningstema

I denne sag orienteres om, at Tønder Kommune har tilkendegivet at deltage som økonomisk partner i et tværkommunalt EU-projekt under [adresse] (tidligere DK2020).

### Historik

Den 26. april 2023 godkendte Kommunalbestyrelsen "Vores Klimastrategi" samt kommunens deltagelse i den tværkommunale projekt DK2020. DK2020-samarbejdet, der omfatter alle landets kommuner, har ved udgangen af 2023 ændret navn, så det fremadrettet hedder "Klimaalliancen". Med Klimaalliancen markeres et nyt klimafokus. DK2020 havde til formål at få landets kommuner til at formulere egne klimahandleplaner. Klimaalliancen har til formål at få disse handleplaner implementeret.

Et af [adresse] væsentligste tiltag er at formulere et fælles tværkommunalt EU-projekt, der skal skaffe finansiering til kommunernes implementeringsopgave. EU-projektet kaldes LIFE ACT og består af 11 delprojekter. Den samlede økonomiske projektramme udgør ca. 250 mio. kr.

Projektet er endnu ikke færdigformuleret. Til trods for at projektbeskrivelserne endnu mangler, er de danske kommuner allerede nu blevet bedt om at tilkendegive i hvilket omfang de eventuelt ønsker at deltage i projektet. Konkret skal kommunerne angive, om de eventuelt agter at deltage som finansielle partnere og i givet fald i hvilke projektspor.
Tønder Kommune binder sig ikke til noget ved at tilkendegive interesse, men får adgang til at påvirke projektbeskrivelsen.

### Sagsfremstilling

Projektet er midt i processen med at blive formuleret og tage form. Det er for tidligt at forholde sig til det konkrete indhold af hvert projektspor. Der er dog sendt en liste med emner og overskrifter til kommmunerne.

Den endelige bindende tilkendegivelse skal senest være politisk behandlet 1. februar 2024. I perioden frem til 22. november 2023 vil projekterne blive endeligt beskrevet og budgetteret, således at projektets økonomiske partnere får noget konkret at forholde sig til.

Da projektet ikke er defineret konkret og tidsplanen er stram, er det ikke muligt at give Kommunalbestyrelsen en endegyldig projektbeskrivelse. Det gælder alle projektspor. I stedet præsenteres projektets emner sat op i listeform (se bilag).

At deltage som økonomisk partner betyder, at kommunen bidrager med en konkret indsats og egenfinansiering hertil. Indsatsen skal passe til projektsporets emne. Det skal samtidigt være en indsats, som understøtter kommunens egen klimahandleplan. Det vil være denne indsats, der afgør, hvor stort et beløb de enkelte kommuner vil bidrage med økonomisk. Kommunen afgør dermed selv, om man skal bidrage med et dyrt eller billigt projekt.
Det anbefales, at en kommune maksimalt deltager i fem projektspor og minimum med en budgetramme på ca. 5 mio. kr.

Hovedreglen er, at den kommunale egenbetaling udgør 40%. Kommunen vil således modtage 60% af de udgifter en indsats koster.
Projektet løber over 8 år, men de konkrete projekter kan have forskellige grader af intensitet over tid. Projektet starter fra 2025.

Ud over at forpligtige sig til en økonomisk egenbetaling og til gennemførelse af de indsatser man forpligter sig til, vil en kommune også forpligte sig på gennemførelsen af kommunens klimahandleplan. Kommunen vil blive holdt op på, at der sker fremskridt i alle planens spor.

Forvaltningen kan i særlig grad se perspektiv i at Tønder Kommune indgår som økonmisk partner i projektspor under temaerne: Klimarobusthed i landbrugssektoren og vedvarende energi, som begge taler ind i [adresse] klimahandleplan.

Det er også muligt at deltage som observatør i projektet uden at være økonmisk partner. Da vil man have en form for observatørstatus. Det vil sige man kan se notater og rapporter, men ikke deltage aktivt.

### Økonomi

At deltage som økonomisk partner medfører en egenbetaling på 40 %.

De konkrete økonomiske rammer for de deltagende økonomiske partnere er endnu ikke afklaret. Projektets overordnede ramme forventes at være omkring 250 mio. kr. Hvordan disse fordeles mellem de enkelte workpackages og delprojekter er der endnu ikke taget stilling til.
Det vil være op til kommunerne selv at definere beløbet man deltager med, og afhænger af de konkrete delprojekter, der bydes ind med. Dog anbefales det, at minimumsrammen er 5 mio. kr. fordelt over 8 år. Heraf er der en egenfinansiering på 2 mio. kr.
Kommunen kan finansiere sin egenbetaling med arbejdstimer, der er anvendt på delprojektet. Den kommunale egenbetaling kan også finansieres af fonde og puljer samt eventuelt af andre kommuner.

At deltage som observatør koster kommunen ikke noget.

Så snart de økonomiske rammer i projektet er defineret endeligt, vil sagen atter blive behandlet politisk.

### Fagchefen for Plan og Udvikling indstiller

|  |  |
| --- | --- |
| at | det tages til efterretning, at kommunen har tilkendegivet at deltage som økonomisk partner i LIFE ACT-projektet i ansøgningsprocessen, og |
| at | Udvalget tilkendegiver interesse som økonomisk partner i de to spor "Klimarobusthed i landbrugssektoren" og "Vedvarende Energi". |

### Beslutning

Indstillingen godkendt.

William Jacobsen deltog ikke i mødet.